
IRIZPENA, ARABAKO LURRALDE HISTORIKOKO ESKOLA ADINEKO JARDUERA FISIKOKO ETA KIROLEKO PROGRAMAK ARAUTZEN DITUEN ARAUDIA ONARTZEN DUEN FORU AGINDU PROIEKTUARI BURUZKOA (2025eko ekainaren 19ko bilkura)
I.-EGITATEZKO AURREKARIAK
Kirol zuzendariak, 2025eko maiatzaren 13an, Arabako Lurralde Historikoko eskola adineko jarduera fisikoko eta kiroleko programak arautzen dituen araudia onartzen duen foru aginduaren proiektua bidali du, kontsulta batzorde honek nahitaezko txostena egin dezan.
Irizpen eskaerarekin batera jarraian zehaztutako dokumentazioa igorri du:
1.   Kirol Zerbitzuaren hasierako txostena, 2025eko martxoaren 10ekoa.
2.   54/2025 Foru Agindua, martxoaren 13koa, Arabako Lurralde Historikoan eskola adineko jarduera fisikoko eta kiroleko programak arautzen dituen araudia onartzen duen Kultura eta Kirol Saileko diputatuaren Foru Aginduaren proiektua prestatzeko prozedurari hasiera ematen diona.
3.   Arabako Lurralde Historikoan eskola adineko jarduera fisikoko eta kiroleko programak arautzen dituen foru aginduaren proiektua.
4.   Generoaren eraginaren ebaluazio txostena, 2025eko martxoaren 26koa.
5.   Txostena, 2025eko apirilaren 16koa, aldez aurreko kontsultaren izapidean aurkeztutako ekarpenei buruzkoa.
6.   Txostena, 2025eko maiatzaren 8koa, entzunaldiko eta jendaurrean jartzeko izapidean aurkeztutako ekarpenei buruzkoa.
7.   Generoaren eraginaren ebaluazio txostenaren egiaztapena, 2025eko martxoaren 8koa.
8.   Arabako Lurralde Historikoan eskola adineko jarduera fisikoko eta kiroleko programak arautzen dituen foru aginduaren proiektuaren bertsio eguneratua, entzunaldiko eta jendaurrean jartzeko izapidearen ondoren.
9.   Arau eraginari buruzko txostena, 2025eko maiatzaren 13koa.
Adierazi behar dugun Arabako Lurralde Historikoan eskola adineko jarduera fisikoko eta kiroleko programak arautzen dituen araudiari buruzko foru aginduaren proiektuaren bertsio eguneratua, entzunaldiko eta jendaurrean jartzeko izapidearen ondorengoa, aztertu dugula.
II.- OHAR JURIDIKOAK
1.- Eskumen titulua eta arauak emateko gaikuntza
Euskal Autonomia Erkidegoko Autonomia Estatutuari buruzko abenduaren 18ko 3/1979 Lege Organikoaren (aurrerantzean EAEAE) 10.36 artikuluak xedatzen duenez, Euskal Autonomia Erkidegoak eskumen esklusiboa du arlo honetan: “Turismoa eta kirola. Aisia eta aisialdia". 
Aurreko manuari dagokionez, azaroaren 25eko 27/1983 Legeak,  autonomia erkidegoko erakunde erkideen eta bertako lurralde historikoetako foru erakundeen arteko harremanei buruzkoak (aurrerantzean, LHL), 7.b) .6 artikuluan, lurralde historikoek garatu eta betearazteko eskumen gisa, hau aipatzen du: "Kirolaren sustapena. Eskola kiroleko eta guztiontzako kiroleko programak".
Ondoren, 8.2 artikuluak ezartzen du lurralde historikoei arauak garatzea eta betearaztea dagozkien gaietan, lurralde historikoek honako ahal hauek dituztela: a) erakunde erkideek emandako arauak arau bidez garatzeko; foru organoek emandako arauak ezin izango dira arau horietan xedatutakoaren aurkakoak izan; b) erregelamenduak egiteko; c) administratiboa, ikuskapena barne; d) berrikusteko, administrazio bidean".
LHLk eskema klasikoaren araberako banaketa egiten du oinarrizko arauen eta garatzeko eta betearazteko arauen artean; haietan, erakunde erkideek oinarrizko edo funtsezko antolamendua gordetzen dute beretzat, Euskadi osoan arlo horretako arau izendatzaile komuna bermatze aldera; lurralde historikoek, berriz, tartea izan behar dute beren araugintza eskumena baliatzeko eta egokitzat jotzen dituzten erregulazioak sartzeko, arlo horretako foru interesen arabera. 
Eskumen-banaketa hori oinarri hartuta eman zen 14/1998 Legea, ekainaren 11koa, Euskadiko Kirolarena (aurrerantzean, EAEKL), berriki Euskadiko jarduera fisikoari eta kirolari buruzko martxoaren 30eko 2/2023 Legeak (aurrerantzean, EAEJFKL) indargabetua. EAEJFKL berriak, 3., 4. eta 5. artikuluetan, administrazio bakoitzaren eskumen arloak mugatzen ditu, eta (i) erakunde komunei esleitzen dizkie, besteak beste, 3.2.k) artikuluan, jarduera fisikoaren eta eskola kirolaren oinarri eta printzipio orokorrak, haien kirol diziplinako araubidea eta lehiaketak arautzea, (ii) eta foru organoei, 4.a) artikuluan, autonomia erkidegoko erregulazioaren arau garapena jarduera fisikoaren eta eskola kirolaren arloan, bai eta horiek udal administrazioarekin koordinatuta gauzatzea ere.
EAEJFKLk, eskola kirola 0-6 urteko adin tartean zabaltzeaz gain, hainbat eskumen ematen dizkie foru organoei arlo horretan: (i) lurralde eremuko eskola lehiaketa ofizialak antolatzeko, kalifikatzeko eta baimentzeko eginkizunak foru organoei dagozkie (62.3 art.), (ii) foru organoek federazio eskola umeen lizentziak emateko baimena eman ahal izango dute (71.4 art.), (iii) eskola adineko jarduera fisikoko eta kiroleko programak urtero onetsiko dituzte lurralde historikoetako foru organoek (75.1 art.), (iv) goi mailako kirolari laguntzeko programak osatu egingo dira lurralde historikoetako foru organoek onetsitako etorkizun handiko kirolariei laguntzeko planekin (95.2 art.), (v) erakunde erkideek jarduera fisikoa eta kirola ikuskatzeko eginkizunak beteko dituzte, lurralde historikoetako foru organoek eta udalerriek, bakoitzak bere eremuan, kirol ikuskaritzaren arloan duten eskumenari kalterik egin gabe (134 art.), (vi) zehatzeko ahala erabiltzea, beren eskumenen esparruan, Euskal Autonomia Erkidegoko administrazio orokorrari, lurralde historikoetako foru organoei eta udalerriei dagokie (151.1 art.).
Deskribatutako eskumen eskemaren arabera, Eusko Jaurlaritzak Eskola Kirolari buruzko uztailaren 1eko 125/2008 Dekretua onetsi zuen, Euskal Autonomia Erkidegoan eskola kirolaren eredua ezartzeko oinarrizko edo funtsezko antolamendua ezarriz eta foru organoei eskola kirolaren programak urtero onestea esleituz. Arlo horretan, foru organo horiek beren arautzeko eskumena balia dezakete, eta komenigarritzat jotzen dituzten erregulazioak sar ditzakete, arlo horretako foru interesen arabera, betiere LHLren eskema aldatu gabe. 
Bestalde, aurreko guztia kontuan hartuta eta foru berezitasuna zaintzeko asmoz, urriaren 28ko 21/2020 Foru Araua onetsi zen, Arabako Lurralde Historikoko eskola kirolari buruzkoa (aurrerantzean, ALHEKL). Horren azken xedapenetako lehenengoak eskumena ematen dio kirolaren arloan eskumena duen foru sailaren titularrari arau hori garatzeko eta betearazteko behar diren xedapen guztiak emateko, arau horretan jasotako berariazko gaikuntzei kalterik egin gabe.
Era berean, 5. artikuluak berariaz gaitzen du Arabako Foru Aldundian kirolaren arloko eskumena duen saila, (i) eskola kiroleko programak urtero onesteko, eta (ii) eskola kiroleko jarduerak arautzen dituzten joko eta lehiaketa arautegiak onesteko, Eskola Kirolaren Euskal Batzordeak txostena egin ondoren. Gainera, 8. artikuluak ahalmena ematen dio sail berari salbuespenez baimena emateko foru arau horretan adierazitakoak baino lurralde eremu handiagoko jarduerak antolatzeko edo horietan parte hartzeko, Eskola Kirolaren Euskal Batzordeak txostena egin ondoren. 
Baimenei eta lizentziei dagokienez, Aldundiko dagokion sailari (i) baimena ematen zaio, salbuespen gisa, baimena emateko gutxieneko adina bete ez duten kirolariek ibilbideetan parte hartzeko, Eskola Kirolaren Euskal Batzordeak aldeko txostena eman ondoren (12.3 art.), eta (ii) eskola kiroleko programetan jasota ez dauden kirol jarduerak antolatzeko (13.2. art.). Gainera, (iii) xedatzen da arautegi bidez arautuko direla eskola kiroleko jardueren urteko programetan jasota ez dauden jarduerak baimentzeko prozedurak (13.3 artikulua). Halaber, eskumena aitortzen da (iv) eskola kirolerako lizentziak emateko (14.1 artikulua), (v) beste lurralde historiko bateko erakunde batekin parte hartzeko lizentziak emateko, bai eta Bizkaiko edo Gipuzkoako Lurralde Historikoko urteko programetan parte hartzeko ere (14.2 artikulua), eta (vi) lizentzia federatuak emateko baimena emateko (14.3 art.).
Azkenik, eskola kirolaren esparruko ikuskapen eginkizunak ere esleitzen zaizkio (17. artikulua).
Arabako Foru Aldundiaren gobernuari, antolaketari eta araubide juridikoari buruzko martxoaren 15eko 10/2023 Foru Arauaren 24.11 artikuluaren arabera, foru diputatuei dagokie beren saileko gai propioetan ahalmen arautzailea baliatzea, indarrean dagoen legediak berariaz horretarako gaitu duen kasuetan. Proiektua foru aginduaren mailara egokitu behar da, foru arau horren 60.e) artikuluaren arabera.
2.- Aholku Batzordearen nahitaezko irizpena.
Foru Gobernu Kontseiluaren martxoaren 30eko 40/1999 Foru Dekretuko 3.1. artikuluaren bidez Arabako Foru Administrazioaren Aholku Batzordea sortu eta Erregelamendu Organikoa onetsi zen. Artikulu horretan ezartzen denez, Aholku Batzordeak nahitaezko irizpena eman beharko du Lurralde Historikoaren eskumen esklusibokoak diren gaiak arautzeko foru arauak edo autonomia erkidegoko legeak betearazteko ematen diren arau xedapenen proiektuei buruz, arau garapena Lurralde Historikoaren eskumenekoa izanez gero.
Aurreko guztia kontuan hartuta, ondorioztatu behar da irizpenerako aurkeztu diguten foru aginduaren proiektua eskola kirolari buruzko urriaren 28ko 21/2020 Foru Arauaren erregelamendu bidezko garapenean datzala, eta, aldi berean, Arabako Lurralde Historikoak arauak garatzeko eta betearazteko eskumena duen gai bat arautzen duela. Horrenbestez, Aholku Batzorde honen nahitaezko irizpena behar da, Arabako Foru Administrazioaren Aholku Batzordea sortu eta haren erregelamendu organikoa onartzen duen martxoaren 30eko 40/1999 Foru Dekretuaren 3.1.b) artikuluan xedatutakoarekin bat etorriz. 
3. Xedapen orokorrak egiteko prozedurak.
3.1. Aplikatu beharreko araudia.
Otsailaren 28ko 6/2023 Foru Dekretuak, Foru Gobernu Kontseiluarenak, Arabako Foru Aldundiaren xedapen orokorrak egiteko prozedurak onesten ditu (28. ALHAO, 2023ko martxoaren 8koa). Azken xedapenak dio ALHAOn argitaratu eta hurrengo egunean sartuko dela indarrean.
Irizpena jasotzeko eramandako proiektua egiteko prozedura Kultura eta Kirol Saileko jarduneko foru diputatuaren martxoaren 13ko 54/2025 Foru Aginduaren bidez hasi zen, beraz, aipatutako Foru Dekretua aplikatuko zaio, azken xedapenaren arabera.
3.2 Urteko arau plana.
6/2023 Foru Dekretuaren 4. artikuluak hauxe ezartzen du: urte bakoitzaren azken hiruhilekoan, Arabako Foru Aldundiak urteko araugintza plan bat onetsiko du, eta, bertan, hurrengo urteko ekitaldian onartzeko proposatu asmo dituen araugintzako ekimenak jasoko dira. Organo eskudunak Urteko Araugintza Planean agertzen ez den arau proposamen bat sustatzen badu, xedapena egiteko prozedurari hasiera emateko ebazpenean justifikatu beharko da erregulazio horren premia edo beharra.
2025eko Urteko Arau Plana berrikusi ondoren, egiaztatu da arau ekimen hau bertan aurreikusita dagoela.
3.3. Arautze egokiaren printzipioak.
Administrazio Publikoen Administrazio Prozedura Erkideari buruzko urriaren 1eko 39/2015 Legearen (aurrerantzean, APAPEL) 129. artikulua honako hau ezartzen du: legegintzako ekimena eta erregelamenduak egiteko ahala gauzatzean, administrazio publikoek printzipio hauen arabera jardungo dute: beharra, eraginkortasuna, proportzionaltasuna, segurtasun juridikoa, gardentasuna eta efizientzia. Zioen azalpenean edo hitzaurrean, kasuan kasu, hurrenez hurren, lege aurreproiektuen edo erregelamendu proiektuen kasuan, behar bezala justifikatuko da printzipio horietara egokitzen direla.
Eta gauza bera xedatzen du Arabako Foru Aldundiaren xedapen orokorrak egiteko prozedura onesten duen otsailaren 28ko Foru Gobernu Kontseiluaren 6/2023 Foru Dekretuaren 3.2 artikuluak.
Bada, apartatu horri dagokionez, arau proiektua printzipio horietara egokitu da, eta hori behar bezala justifikatu da azalpenetan. 
3.4 Nahitaezko txostenak eta izapideak
Proposamena izapidetzeari dagokionez, Kirol Zuzendaritzak egin du. Kultura eta Kiroleko Idazkaritza Teknikoko Zerbitzuak arau eraginari buruzko txostena egin du, eta aipatutako Zerbitzuak eta Kirol Zerbitzuak batera egin dute genero eraginaren ebaluazioari buruzko txostena. Txosten hori, gainera, Aldundi honen Berdintasun Zerbitzuak egiaztatu du.
3.5. Aldez aurreko kontsulta publikoa eta entzunaldia eta jendaurrean jartzea.
Kulturako Idazkaritza Teknikoaren Zerbitzuak egindako arau eraginari buruzko txostenetik ondorioztatzen denez, "(...) 2024ko otsailaren 8an aldez aurreko kontsultaren izapidea hasi zen 10 egun balioduneko epean, otsailaren 28ko 6/2023 Foru Dekretuaren 9. artikuluan jasotakoarekin bat etorriz. Era berean, eta foru dekretu horren 14. artikuluan xedatutakoa betez, 2025eko martxoaren 17an entzunaldiko eta jendaurrean jartzeko izapidea hasi zen 10 egun balioduneko epe berean. Bi izapideetan ekarpenak jaso dira, eta guztiak aztertu dira Kirol Zerbitzuaren 2025eko apirilaren 16ko eta maiatzaren 8ko txostenetan (...)”.
Beraz, otsailaren 28ko 6/2023 Foru Dekretuaren 9. eta 14. artikuluetan, hurrenez hurren, ezarritako aldez aurreko kontsulta publikoko eta jendaurrean jartzeko izapideak bete dira. Bi izapide horiek jasota geratu dira Kirol Zerbitzuko buruaren aurtengo apirilaren 16ko eta maiatzaren 8ko txostenetan. Txosten horietan, hasierako testuari erantsitako ekarpenak eta ezetsitakoak baztertzeko arrazoiak jaso dira.
3.6. Prozedura izapidetzeko epea.
Foru Gobernu Kontseiluaren Otsailaren 28ko 6/2023 Foru Dekretuaren 24.2 artikuluaren arabera, arau xedapenen proiektuak izapidetu ondoren, horiek organo eskudunari aurkeztuko zaizkio, hala badagokio, prozedura hasi eta zortzi hilabeteko epean onets ditzan.
Prozedura hau  Kultura eta Kirol Saileko jarduneko diputatuaren martxoaren 13ko 54/2025 Foru Aginduaren bidez hasi zen, eta oraindik ez da igaro aipatutako epea.
III.-PROIEKTUAREN DESKRIBAPENA
Arau xedapenak azalpen zati bat du, 8 kapitulu 92 artikulu osatzen dituzten ataletan banatuta, 5 xedapen gehigarri, bi xedapen iragankor, xedapen indargabetzaile bat eta bi azken xedapen. Era berean, 4 eranskin daude.
• Hitzaurreak edo azalpen zatiak ekimenaren xedea adierazten du, bai eta gaiaren egungo erregulazioa ere erkidegoko eta foru araudietan, bai eta gai horri eragingo lioketen beste arau berriago batzuk ere.  Gainera, xedapen arauemailearen edukia laburbiltzen da, eta urteko arau planari, erregulazio oneko printzipioei, berdintasunaren arloko araudiari eta Aholku Batzordeari buruzko aipamenak gehitzen dira. 
• I. kapituluan xedapen orokorrak jasotzen dira, eta II. kapituluan, berriz, eskola kirolaren egitura eta funtzionamendua. 
• III. kapitulua 5 ataletan banatuta dago, eta programak osatzen dituzten jarduerei buruzkoa da. Lehenengo atalak horien guztien xedapen komunak jasotzen ditu, bigarren atala irakaskuntza jarduerei buruzkoa da, hirugarren atala jolas jarduerei buruzkoa, laugarren atala lehiaketa jarduerei buruzkoa eta bosgarren atala beste jarduera batzuei buruzkoa.
• IV. kapituluak lehiari buruzko araudia garatzen du, eta xedapen orokor batzuk ezartzen ditu lehenengo atalean, eta berariazko beste xedapen batzuk errendimenduaren hastapenetako lehiaketa jardueretarako, bigarren atalean.
• V. kapitulua eskola adineko kirol programako jardueretan izena emateari buruzkoa da; VI. kapitulua, erakunde laguntzaileen parte hartzeari buruzkoa; eta VII. kapitulua, erakunde parte hartzaileen joan etorriei buruzkoa.
• VIII. kapitulua, baimenei buruzkoa, 5 ataletan banatzen da. Lehenengo atala, programetan sartzen ez diren jarduerak antolatzeari buruzkoa; bigarrena, kirolariek programetan sartzen ez diren kirol jardueretan parte hartzeari buruzkoa; hirugarrena, haur edo beheragoko kategoriako kirolariek federazio lizentzia lortzeari buruzkoa; laugarrena, kirolariek urteko programetan modu berezian parte hartzeari buruzkoa; eta bosgarrena, prozedurari buruzkoa.
• Proiektuak bost xedapen gehigarri ditu. Lehenengoa kirol jardueren modalitate ez presentzialari buruzkoa da, bigarrena Trebiñuko Enklabeari buruzkoa, hirugarrena trans kirolariei buruzkoa, laugarrena kontzejuei eta kuadrillei buruzkoa eta azkena zehapen araubideari buruzkoa.
• Xedapen iragankorren artean, lehenengoa proiektua indarrean jarri aurretik hasitako prozedurei buruzkoa da, eta bigarrena beste lurralde historiko edo autonomia erkidego batzuetako erakundeetan parte hartzeko baimena duten kirolariei buruzkoa.
• Xedapen indargabetzaile bakarrak berariaz indargabetzen ditu otsailaren 19ko 50/2021 Foru Agindua eta horren aurka doazen maila bereko xedapen guztiak.
• Proiektuak bi azken xedapen ere baditu: lehenengoak kirol arloan eskumena duen zuzendaritzako titularra gaitzen du, eta bigarrenak, berriz, foru agindua indarrean jartzea aurreikusten du, bai eta berariazko beste indarraldi batzuk ere.
• Azkenik, 4 eranskin hauek gehitzen dira: (i) kirol anitzeko jardueraren proiektua, (ii) joan-etorriak egiteko eskaera, (iii) baimen eskaera, eta (iv) eskola kirolean harmailetan errespetua sustatzeko protokoloa.
IV. – PROIEKTUAREN EDUKIAREN ANALISIA
Jarraian, irizpenaren xede den proiektuari buruzko ohar batzuk egingo dira.
1.- Hitzaurreari dagokionez, artikulu hauek gutxienez aipatzea falta da: LHLren 7.b) .6 artikulua, lurralde historikoei arau autonomikoak garatzeko eta betearazteko eskumena ematen diena kirola sustatzeari, eskola kirolari eta kirolari buruzko programei dagokienez, eta LHLren 8.2 artikulua, eskumen horren berezko ahalak deskribatzen dituena: a) erakunde erkideek emandako arauak arau bidez garatzeko; b) erregelamenduzkoa; c) administratiboa, ikuskapena barne; d) administrazio bidean berrikustekoa. 
Era berean, azalpen zati horretan falta da aipatzea ea, 40/1999 Foru Dekretuaren bidez onetsitako Aholku Batzorde honen Erregelamendu Organikoaren 23. artikuluan ezarritakoaren arabera, foru agindua Batzordearen irizpenarekin bat datorren edo, aitzitik, hartatik aldentzen den. 
2.- Artikuluetan eta, bereziki, foru aginduaren proiektuaren VIII. kapituluan aurreikusitako baimenei dagokienez, adierazi behar da EAEJFKLren 75.6 artikuluak aurreikusten duela, erregelamenduz ezartzen diren betekizunekin bat etorriz, lurralde historikoetako foru organoek baimena emango dutela urteko programetan jaso gabeko kirol lehiaketak antolatzeko, lehiaketa federatuetan parte hartzeko eta zenbait kirol modalitatetan teknifikazio unitateak garatzeko.
125/2008 Dekretuak, halaber, foru organo eskudunen baimena aurreikusten du (i) adierazitakoak baino eremu handiagoetan jarduerak antolatzeko edo horietan parte hartzeko (5.3 art.), (ii) gutxieneko adinera iristen ez diren kirolarien parte hartzea ( 8.4 eta 9.3 artikuluak), (iii) urteko programetan jasota ez dauden jarduerak (11. art.), (iv) programetan aurreikusitakoez bestelako hastapen eta teknifikazio unitateetako irakaskuntza jarduerak (12. art.), eta (v) eskola lizentziei eta lizentzia federatuei buruzkoak (13. art.).
Era berean, 21/2020 Foru Arauak, 13. artikuluan, eskola kiroleko programetan jasota ez dauden kirol jarduerak antolatzeko baimena emateko eskumena ematen dio kirol arloan eskumena duen aldundiko sailari. Halaber, 12. eta 14. artikuluek sail berari esleitzen dizkiote, hurrenez hurren, gutxieneko adina bete ez duten kirolariak baimentzeko eskumenak, bai eta eskola umeei federazio lizentziak ematekoak eta beste lurralde historiko batean edo Bizkaiko eta Gipuzkoako urteko programetan parte hartzeko lizentziak ematekoak ere.
Eskuduntza horiek Arabako Foru Aldundiaren gobernuari, antolaketari eta araubide juridikoari buruzko martxoaren 15eko 10/2023 Foru Arauaren 24. artikuluko 18. apartatuarekin uztartuta, zeinak foru diputatuei esleitzen baitie beren sailaren berezko gaiei buruzko lizentziak, autorizazioak edo baimenak emateko eskumena, aurreikusitako baimenak Kultura eta Kirol Saileko titularrari esleituta egon beharko lirateke, hargatik eragotzi gabe foru arau horren 58.5 artikuluaren arabera dagokion zuzendariari eskuordetzea. Horri dagokionez, gaineratu behar da, artikulu bereko 10. apartatuaren arabera, diputatuei dagokiela beren saileko gaietan administrazio egintzak edo xedapenak emateko ahala ere, eskumena Aldundiko beste organo batzuei esleitu ez zaienean.
Ondorioz, arau proiektuan jasotako eskumen esleipenak berrikusi beharko lirateke, bereziki baimenei buruzkoak, aipatutako xedapenak betetze aldera.
Era berean, eta aurrekoarekin lotuta, proiektuaren azken xedapenetako lehenengoa aldatu edo ezabatu beharko litzateke, gaikuntzaren figuraren pean baimenak emateko eskumena eskuordetu nahi baita. Alde horretatik, eskuordetze horrek 10/2023 Foru Arauaren 59. artikuluan aurreikusitako baldintzak bete beharko lituzke, bereziki hirugarren apartatuan zehaztutakoak. Apartatu horren arabera, eskuordetze orokorra eskuordetzen duen organoaren ebazpen bidez hartu beharko da, eta ebazpen horretan adierazi beharko da eskuordetze horren iraupena, mugatua edo mugagabea, bai eta errebokatzeko aukera ere. 
3.- 2. artikuluak eskola kirolaren urteko programen printzipio integratzaileak deskribatzen ditu. Egia bada ere, EAEJFKLren 74. artikuluaren arabera, Eusko Jaurlaritzari dagokiola eskola adineko jarduera fisikoaren eta kirolaren oinarri eta printzipio orokorrak arautzea, proiektuak osatu egiten ditu erregulazio autonomikoan –EAEJFKL eta 125/2008 Dekretua– jasotako printzipioak, haiek urratu gabe, eta bat dator 21/2020 Foru Arauaren 4. artikuluan aurreikusitakoekin. 
4.- Aseguruei dagokienez, 5. artikuluak aurreikusten du Arabako Foru Aldundiak aseguratuko dituela, hiru aseguru modalitatetan, urteko programetan edo baimendutako jardueretan aurreikusitako edozein kirol jardueratan inskribatuta daudenak edo bertan parte hartzen dutenak. Lehenik eta behin, aseguratuko diren pertsonak zehaztea gomendatzen da, eta kirolariak bakarrik aseguratuko diren ala parte hartuko duten beste eragile batzuk ere (proiektuaren 13. artikuluan jasotakoak, hala nola entrenatzailea, begiralea, arbitroa, epailea, taldearen ordezkaria, familien ordezkaria, erakundearen koordinatzailea eta erakundearen babes ordezkaria) aseguratuko diren zehaztea. Horri buruz esan behar da, EAEJFKLren 70.2 artikuluak asegurua federazio, eskola eta unibertsitate lizentziekin lotzen badu ere, 125/2008 Dekretuaren 26. artikuluaren arabera, esku hartzen duten parte hartzaileak, teknikariak eta epaileak aseguratu beharko direla. Estalitako aseguru modalitateei dagokienez, nahasgarria da proiektuaren 5.1 artikuluko c) apartatuaren idazketa, eta, beraz, berrikustea gomendatzen da. 
5.- Aseguruekin jarraituz, 5.2 artikuluko a) paragrafoak gaineratzen du aseguruaren estaldurek aplikazioan inskribatutako pertsonak hartuko dituztela, dagokion zerbitzua baliozkotzea lortu ez bada ere. Proiektuaren 69.1 artikuluaren arabera, baliozkotzeak inskripzioaren beraren, parte hartzeko baldintzen eta aurkeztutako dokumentazioaren egiaztapena dakar, eta, beraz, inskripzioa baliozkotzen ez zaien parte hartzaileak ez daude eskola adineko jarduera fisikoaren eta kirolaren programan sartuta, eta, beraz, ezin dute lehiaketetan eta jardueretan parte hartu, ezta garraioa erabili ere. Inskripzioaren ondorioak, antza, dagokion zerbitzua baliozkotzearekin lotzen direnez, 5.2 artikuluko a) paragrafoa kentzea gomendatzen da, aipatutako 69.1 artikuluarekin kontraesanean dagoelako. 
6.- Proiektua EAEJFKLk eskola adineko jarduera fisikoaren eta kirolaren arloan sartutako berrikuntzetara egokitzen da, eta 9.1 artikuluan hiru etapak bereizten ditu: haur hezkuntza, lehen hezkuntza eta derrigorrezko bigarren hezkuntza. Hala ere, lehen hezkuntzako etapari dagokionez, aipatu legean aurreikusi gabeko salbuespen bat gehitu du. Hala, EAEJFKLren 73.2.b) artikuluaren arabera, lehen hezkuntzan (6-12 urte) antolatutako jardueretan lehiaketak eta entrenamenduak egin daitezke, betiere eskola adineko jarduera fisikoaren eta kirolaren osagarri eta ordezko ez den moduan. Hala ere, proiektatutako dekretuak ez luke onartuko jarduera horiek benjamin aurreko kategorian (7-8 urte) egitea. Erakunde erkideek ezarritako esparru orokorraren salbuespena da, gehiegizko eskumentzat jo daitekeena; beraz, salbuespen hori ezabatu egin beharko litzateke.
7.- 9.3 artikuluko kategoriak, adinak eta lurralde eremuak, oro har, uztailaren 1eko 125/2008 Dekretuaren 4. eta 5.1 artikuluetan xedatutakora egokitzen dira. Adierazitako eremuetatik gorako jarduerak antolatzea edo horietan parte hartzea baimentzeko aukera ere aurreikusten da Dekretu horretan (5.3 art.); dekretu horrek, ordea, zehazten du foru aldundiek salbuespenez eta Eskola Kirolaren Euskal Batzordeak txostena egin ondoren emango dutela baimena. Eta halaxe dago jasota urriaren 28ko 21/2020 Foru Arauaren 8.2 artikuluan ere. Horregatik, proiektuaren 9.3 artikuluaren idazketa adierazitako baldintzetara egokitu beharko litzateke. Gauza bera esan daiteke proiektuaren 79.4 artikuluari dagokionez. 
8.- Proiektuaren 9.4 artikuluko azken tartekiari dagokionez, modalitate edo diziplina jakin batzuetarako lurralde eremu handiagoak ezartzeko aukera emango luke, horietako bakoitzaren berezitasunak kontuan hartuta, eta, bereziki, gutxiengoen kasuan edo partaidetza murriztua dutenen kasuan, eta esan behar da lurralde eremua zabaltzea EAEJFKLren 75.7.c) artikuluak baimenduko lukeela soilik gutxiengoen kirol modalitateetan edo diziplinetan, edo ikasleek beren jarduera beren bizilekutik hurbilen dagoen ingurune geografikoan garatzea eragozten duten aparteko inguruabarrak daudenean. Horregatik, aipatutako salbuespena adierazitako manura egokitzea gomendatzen da.
9.- Proiektuaren 11. artikulua, programan esku hartzen duten egiturei buruzkoa, ez dator guztiz bat araudi autonomikoan -EAEJFKLren  76. art.- eta foru araudian -ALHEKL 6. art.- aurreikusitako egiturarekin; izan ere, egitura kategoriara igotzen ditu klubak, kirol elkarteak, elkarteak eta kirol fundazioak, eta aipatutako araudiaren arabera, ikastetxeei lotutako partaidetza eta lankidetza elementuak dira. Aipatutako artikulua adierazitako esparrura egokitu beharko litzateke.
10.- Erakunde laguntzaileetan entrenatzaile edo begirale lanak egiten dituzten langileen gutxieneko hizkuntza gaitasunari dagokionez, 14.2.d) artikuluak betebehar horretatik salbuesten ditu proiektaturiko foru agindua indarrean jartzean lan edo boluntariotza kontratua dutenak. Euskal Autonomia Erkidegoan jarduera fisikoaren eta kirolaren arloko lanbideetan sartzeari eta jarduteari buruzko buruzko ekainaren 30eko 8/2022 Legearen 5.1 artikuluak, ordea, seigarren xedapen iragankorrari dagokionez, B2 gaitasun maila eskatzen du administrazio publikoek emandako zerbitzu publikoen esparruan, 2026ko urtarrilaren 1etik aurrera, beste hizkuntza gaitasunik ezarri ez den eremuetan. Neurriak ez lioke boluntariotzari eragingo, langile horiek lege horren aplikazio eremutik kanpo geratuko bailirateke, 2. artikuluko 6. eta 7. apartatuen arabera. 
Administrazio publikoek ematen dituzten zerbitzu publikoen eremuan sartzen dira beren eskumenekoak diren jarduera guztiak, premia publikoak edo orokorrak asetzera bideratuta daudenak, eta barnean har ditzakete funtsezko zerbitzuak, sustapen jarduerak, zaintza eta esku hartzeko beste modu batzuk. Zerbitzu horien kudeaketa zuzenean edo zeharka egin daiteke, eta horien izaera eta irismena aplikatzekoa den araudiak eta interes orokorreko printzipioak zehazten dituzte. Prestazioaren titulartasuna eta azken erantzukizuna eskumena duen administrazio publikoari dagokio beti, nahiz eta kudeaketa eskuordetu edo kanpora atera daitekeen kontratu formula batzuen bidez.
Ildo horretan, jarduera fisikoak eta eskola kirolak 16 urte bete arte eskola orduetatik kanpo egiten den jarduera antolatua hartzen dute barne (EAEJFKLren 72. artikulua), eta lurralde historikoetako foru organoek urtero onartzen dituzten jarduera fisikoaren eta eskola adineko kirolaren programetan islatzen da (EAEJFKLren 75. artikulua). Jarduera horren antolaketa honako hauen bidez egituratzen da nagusiki: (i) ikastetxeak, oinarrizko egitura gisa; (ii) kirol federazioak, laguntza teknikoaz eta lankidetzaz arduratzen direnak; eta (iii) udalerriak (EAEJFKLren 76. artikulua).
Kirol federazioei dagokienez, gainera, EAEJFKLren 32. artikuluaren arabera, irabazi asmorik gabeko erakunde pribatuak dira, nortasun juridikoa dutenak, eta, beren eskuduntzez gain, administrazio izaerako eginkizun publikoak betetzen dituzte eskuordetuta, kasu honetan administrazio publikoaren agente laguntzaile gisa.
Administrazio izaerako eginkizun publikoen artean, 39. artikuluak honako hauek jasotzen ditu: 
(…)

a) Lehiaketa ofizialak kalifikatu, antolatu eta baimentzea.
b) Federazio lizentziak ematea, ukatzea, ezereztea, etetea eta antzeko egintzak.
d) Kirol diziplinako ahala erabiltzea.
f) Administrazio publikoarekin parte hartzea eta lankidetzan aritzea haren kirol programak garatzen, bereziki goi mailako kirolarientzako programetan, etorkizun handiko kirolarientzako programetan eta eskola adineko jarduera fisikoko eta kiroleko programetan (...).
Kontuan hartuta eskola adineko jarduera fisikoko eta kiroleko programak osatzen dituzten jardueretan entrenatzaile eta begirale eginkizunak betetzen dituzten langileek 8/2022 Legearen 5.1 artikuluaren eraginpeko eremuan egiten dutela, langile horiek eskatutako hizkuntza gaitasunaren maila egiaztatu beharko dute adierazitako epeetan. Eta hori guztia herritarren hizkuntza eskubideak bermatzeko eta zerbitzua euskaraz emateko, batez ere haurren eta gazteen eremuetan.
11.- 21. artikuluan, taula batean, kirol modalitate edo diziplina bereko asteko saioen edo jardueren gehieneko kopurua agertzen da. Haurrei dagokien kategoria 0-6 urte bitarteko adin tartean sartzea gomendatzen da.
12.- Irakaskuntza jarduerei dagokienez, gomendatzen da 22. artikuluan gehitzea lehiaketetan parte hartzeari lotuta ez dauden kirol prestakuntzako jarduerak direla, 125/2008 Dekretuaren 7.1 artikuluaren arabera.
13.- 125/2008 Dekretuaren 8.3 artikuluaren arabera, kirolean parte hartzeko ibilbidean lehiakorrak ez diren jardueretan parte hartzeko gutxieneko adina benjamin aurreko lehen urteari dagokiona da. Hala ere, 26.2.c) artikuluaren arabera, gutxienez benjamin kategoria eskatzen da parte hartzeko ibilbidea hasteko ikastaroetarako. Artikulu hori berrikusi beharko litzateke, autonomia erkidegoko araudiaren aurkakoa izan baitaiteke. 
14.- 125/2008 Dekretuak 3.2 artikuluan xedatzen duenez, lurralde historikoetako foru organoek onetsiko dituzte eskola kiroleko jarduerak arautzen dituzten joko eta lehiaketari buruzko erregelamenduak, Eskola Kirolaren Euskal Batzordeak txostena egin ondoren. Berdin dago jasota 21/2020 Foru Arauaren 5.2 artikuluan. Proiektuaren 45.1 artikuluak, ordea, ez du batzorde horren parte hartzea aurreikusten, eta aipatutako artikuluetan adierazitakoa urratzen du. Gauza bera esan daiteke proiektuaren 72.4.j) artikuluari buruz. Lehiaketari buruzko berariazko araudiei lotuta dago, nahiz eta Foru Arauaren 10.3 artikuluak ez duen aurreikusten aipatutako txostena araudi horiei dagokienez.
15.- EAEJFKLk eutsi egiten dio gaur egungo bereizketari, zehatzeko administrazio ahalaren eta kiroleko diziplina ahalmenaren artean. Lehenengoaren xedea kirol arloko administrazio arauen haustea da, arauok edozein pertsona fisikok eta juridikok urra baititzake; bigarrenaren xedea, berriz, kirol joko, jarduera edo lehiaketa ofizialaren arauen eta kirol erakundeen estatutu edo erregelamendu arauen aurkako jokabideak zehatzea da, eta arau horiek lotura bereziko subjektuek urra ditzakete. 
EAEJFKLren 3.2.k) eta 4.a) artikuluen arabera, badirudi posible dela diziplina araubidearen arloko foru arauak garatzea, nahiz eta Lege horren 121. artikuluak ez dituen aipatzen foru organoak, honako hau xedatzen duenean: 
“Eusko Jaurlaritzak eta Euskal Autonomia Erkidegoko kirol-federazioek diziplina-erregelamenduak onartuko dituzte, eskola-kirolaren eta unibertsitate-kirolaren esparruan. Erregelamendu horietan honako alderdi hauen erregulazioa jaso beharko da (...)”.
Hala, autonomia erkidegoaren eremuan,eskola-kiroleko lehiaketen diziplina-araubideari buruzko uztailaren 23ko 391/2013 Dekretua eman zen, eta haren 4. artikuluak xedatzen du honako hauei dagokiela diziplina ahalmena erabiltzea: (i) lehen instantzian, parte hartzaileen gaineko eskola kiroleko eskuduntza duten organoei eta, (ii) bigarren instantzian, Kirol Justiziako Euskal Batzordeari.

Proiektuaren 54.2 artikuluak, ordea, diziplina ahalmena esleitzen die  lehen auzialdian, (i) lehia jarduera bakoitza antolatzen duten erakundeek izendatzen dituzten diziplina organoei eta, (ii) halakorik ezean, lehiaketen antolaketa teknikoki garatzeko ardura duten erakunde laguntzaileen diziplina organoei.
125/2008 Dekretuaren 15.9 artikuluak xedatzen duenez, foru aldundiek edo, hala badagokio, kirol federazioek erabiliko dute diziplina ahalmena, eta, artikulu horren arabera, ez litzateke egokia izango beste organo bat izendatzea.
16.- Diziplina araubidean, legezkotasun printzipioa baldintzatzeko aukera ematen duten inguruabar batzuk biltzen dira; izan ere, beren borondatez kirol erakundeetan sartzen diren eta beren arauak eta lehiaketetan parte hartzea askatasunez onartzen dituzten pertsonen portaerak arautu nahi dira. Hala adierazi zuen Konstituzio Auzitegiaren 2/1987 epaiak, urtarrilaren 21ekoak, legezkotasun formaleko printzipioaren eskakizuna malgutzen duen eremua dela adierazi baitzuen. Horrek zehaztu egiten du lege erreserbako printzipioaren aplikazioaren zorroztasuna, eta, nolanahi ere, legegintza gaikuntza nahikoaren bidez bideratzea eskatzen du.
Argi dago ezin dela legea alde batera utzi, baina lege erreserbak ez du funtzionatzen administrazioaren zehatzeko botere orokorraren esparruan bezala —ez da hain zorrotza—.
Nahiz eta, EAEJFKLren 3.2.k) eta 4.a) artikuluen arabera, eskola kiroleko diziplina araubideari buruzko foru arauak gara daitezkeela dirudien, lege horren 121. artikuluak Eusko Jaurlaritzarentzat eta federazioentzat gordetzen du arau hausteen tipifikazioa eta larritasunaren araberako sailkapena.
Ildo horretan, 55.3 eta 58.3 artikuluak arau gehiegikeriatzat jo daitezke, arau hauste gisa tipifikatzen baitituzte uztailaren 23ko 391/2013 Dekretuan halakotzat aurreikusi ez diren jokabide edo ekintza jakin batzuk. 21/2020 Foru Arauak ere ez ditu arau hauste horiek aurreikusten. Horregatik, erreferentzia horiek kendu beharko lirateke, edo araudi horretan tipifikatutako arau hausteetara egokitu.
17.- 58.4 artikuluak, EAEJFKLren 63.3 artikuluarekin bat etorriz, ordezkari-informatzaileen eta edozein ofizialen aktak egiazkoak direla xedatzen du. Gomendagarria da, alde batetik, ordezkari-informatzaileei egindako erreferentzia zuzentzea, eta, bestetik, artikulua aipatutako manura egokitzea, gehituz presuntzio horrek eragina izango duela betiere kargu eta eginkizun horiek berariaz jasota badaude dagokion kirol erakundearen araudian.
18.- 21/2020 Foru Arauaren 10.2 artikuluaren arabera, berariazko gaikuntza dago eskola kiroleko kanpaina bakoitzean parte hartzen duten erakundeak inskribatzeko prozedura arautzeko (proiektuaren V. kapituluan dago aurreikusita) eta joan-etorrietarako garraio eskaera arautzeko (VII. kapituluan dago aurreikusita). 
Joan-etorriei dagokienez, idazketa nahasiak saihesteko, 73.4 artikulua birformulatzea gomendatzen da, eta garraioaren erabilera ukatzea a) apartatuan adierazitako kasuetan daudenei eta azken bi urteetan b) apartatuan adierazitako garraioaren erabilera negatiboari buruzko bi txosten gutxienez dituztenei.
19.- Foru agindu proiektuaren VIII. kapituluan aurreikusitako baimenei dagokienez, bigarren apartatuan egindako oharrak errepikatu behar dira.
20.- 79.4 artikuluari dagokionez, proiektu honen 9.3 artikuluari buruz egindako seigarren oharra errepikatu behar da.
21.- 79.7 artikuluaren arabera, 33. eta 38 artikuluetan, hurrenez hurren, ezarritako adin edo kategorietatik beherako kirol modalitate edo diziplinetako jolas jaiak eta lehiaketa jaiak baimendu ahal izango dira. Parte hartzeko ibilbideko jardueren kasuan, 125/2008 Dekretuaren 8.4 artikuluak xedatzen du salbuespenez baimendu ahal izango dela gutxieneko adina bete ez duten kirolariek parte hartzea, Eskola Kirolaren Euskal Batzordeak aldeko txostena eman ondoren. Horregatik, artikulu hori aipatutako manura egokitu beharko litzateke. Gauza bera esan daiteke proiektuaren 80.2 artikuluari dagokionez.
22.- 125/2008 Dekretuaren 11.4 artikuluan lehiaketa, jolas eta kirol eta kultura jarduerak baimentzeko ezarritako betekizunak biltzen dituen 79.10 artikuluari dagokionez, j) letrari dagokiona ere sartu beharko litzateke, hau da, Eskola Kirolaren Euskal Batzordeak definitutako lehiaketaren ezaugarri teknikoekin bat etortzea, lehiaketa aldatuetan edo parte hartzekoetan.
23.- Proiektuaren 87.3 artikuluak aukera ematen du, salbuespen gisa, errendimenduaren hastapenetako ibilbideko jardueretan parte hartzeko baimena emateko, eskatutako gutxieneko adina bete gabe. Hala ere, kasu horiek Eskola Kirolaren Euskal Batzordearen aldeko txostena beharko dute aldez aurretik, 125/2008 Dekretuaren 9.3 artikuluaren eta 21/2020 Foru Arauaren 12.3 artikuluaren arabera.
24.- Proiektuaren lehen xedapen iragankorrak zehazten du indarrean dagoen arauaren eta aurrekoa indargabetuko duen arau berriaren arteko araubide iragankorra. Xedapen horren arabera, foru agindu berria indarrean jarri aurretik hasitako prozedurak aurreko arauaren arabera izapidetzen jarraituko dira, hargatik eragotzi gabe foru agindu berriaren aurreikuspenak aplikatzea, haren hartzaileentzat onuragarriagoak direnean.
Arauen atzeraeraginik ezeko printzipioak esan nahi du legeak ezin zaizkiela aplikatu legea indarrean jarri aurreko egitate edo egoerei, non eta ez duten berariaz kontrakoa xedatzen. Printzipio hori funtsezko bermea da, bereziki zigor eta zehapen arloan, mesedegarri ez diren xedapenen edo banako eskubideak murrizten dituztenen atzeraeraginik eza erabatekoa baita.
Segurtasun juridikoko printzipioak eta mesedegarri ez diren zehatzeko xedapenen edo banako eskubideak murrizten dituztenen atzeraeraginik ezak mugatzen dute arau juridikoen atzeraeragina. Atzeraeragina salbuespenez baino ez da onartzen, eta interpretazio murriztailea izan behar du; atzeraeraginik eza da arau orokorra. 
Horregatik, segurtasun juridikoko printzipioari jarraiki, aurreikuspen mesedegarrienen atzeraeragina dagoeneko hasita dauden diziplina eta zehapen espedienteetara mugatzea gomendatzen da.
25.- Proiektuaren azken xedapenetako lehenengoari dagokionez, irizpen honetan egindako bigarren oharra errepikatu behar da.
26.- Azkenik, xedapenaren kalitatea hobetzeko, zenbait artikuluren idazketa berrikustea gomendatzen da:  (i) 44.2 artikuluko "entitate desberdin bera" adierazpena, (ii) 48.1.e artikuluari dagokionez ezeztapen bikoitza erabiltzea, (iii) 49.2 artikuluko aurreko bi apartatuei erreferentzia egitea, (iv) 66.2 artikuluko ezezko zentzua, (v) 73. artikuluko izenburuan akats tipografikoa, (vi) 78. artikulua xedapen orokorrei buruzko atal batean sartzea eta gainerako atalen zenbaketaren ondoriozko aldaketa, eta (vii) I. eranskineko inprimakia egokitzea proiektuaren 24. artikuluaren arabera kirol anitzeko jarduera eskain daitekeen ikasturteetara.
V.- ONDORIOAK
Lehenengoa.- Aholku batzordearen irizpena nahitaezkoa da, foru aginduaren proiektuaren xedea Arabako Lurralde Historikoari arauak garatzeko eta betearazteko eskumena dagokion gai baten erregelamenduzko erregulazioa baita.
Bigarrena.- Funtsari lotutako edukiei dagokienez, foru aginduaren proiektua ordenamendu juridikora egokitzen da, irizpen honen IV. ataleko 2., 4., 6., 7., 9., 10., 13., 14., 16., 17., 21., 22. eta 23. paragrafoetan adierazitako funtsezko oharrei kalterik egin gabe. 

